ЦIыхубэ артист
УФ-м и цIыхубэ артист, Къэбэрдей-Балъкъэр къэрал филармонием и симфоние оркестрым и дирижёр нэхъыщхьэ икIи и художественнэ уна-фэщI, композитор цIэрыIуэ, КъБР-м и Композиторхэм я зэгухьэныгъэм и тхьэмадэ, республикэм и Жылагъуэ палатэм хэт Темыркъан Борис Хьэту и къуэр нобэ илъэс 80 ирокъу.
Темыркъан Борис Къэбэрдей-Балъкъэрым хыхьэ Зэрэгъыж къуажэм 1937 гъэм мэлыжьыхьым и 6-м къыщалъхуащ. Я унагъуэр Налшык къэIэпхъуа нэужь Темыркъан зэкъуэшхэу Борисрэ Юрэрэ кIуэрей хъуащ Къэбэрдей уэрамым тет сабий гъэсапIэм пэмыжыжьэу макъамэ Iэмэпсымэхэм щеуэ духовой оркестру макъамэм дезыгъэхьэха репетицэхэмрэ концертхэмрэ. Макъамэм дихьэха щIалитIым гу ялъызыта, Музыкэ школым и егъэджакIуэ икIи абы и оркестрым хэт Дашков Валерэ и фIыгъэкIэ, Борисрэ Юрэрэ Налшык и Музыкэ школ №1-м 1946 гъэм щIэтIысхьащ. Лобач-Жученкэ Николай и деж Борис виолончелым зыщыхуигъэсащ. Юрэ скрипкэм хуезыгъэджар Дашков Валерэщ.
КъБР-м и къэралыгъуэр зэрызэфIэувэрэ илъэс 30 щрикъум ирихьэлIэу, 1951 гъэм фокIадэм и 1-м, республикэм щекIуэкIа концертым япэу зэгъусэу зыкъыщагъэлъэгъуащ Темыркъан зэкъуэшхэмрэ фортепианэ еуэ Бареоковэ Еленэрэ. Шейблер Трувор къигъэщIэрэщIэжа «Нэкъуэлэн» макъамэ пьесэр абыхэм угъурлыуэ утыку кърахьауэ къыщIэкIащ.
Музыкэ школыр къиуха нэужь, Борис и щIэныгъэм щыпищащ Орджоники-дзе (иджы Владикавказ) къалэм. ИужькIэ Сара- тов консерваторэм щеджащ. Юрэ и щIэныгъэм Ленинград къалэм (иджы Санкт-Петербург) щыхигъэхъуащ.
Консерваторэр къиухыу Налшык къигъэзэжа нэужь, Темыркъан Борис щIыналъэм и оркестрым хэту виолончель еуэу щIидзащ. А зэманым абы дирижёр IэщIагъэми зыхуигъэсащ. 70 гъэхэм икухэм Борис Ленинград къалэм оперэмрэ балетымкIэ и театрым зы илъэскIэ дирижёр-стажёру щыIащ. Абы щагъэува спектакль зыбжанэм оркестрхэр щелэжьым дирижёру щытар аращ. Апхуэдэхэщ Адан Адольф Шарль и «Жизель», Шостакович Дмитрий и «Барышня и хулиган» балетхэр, Глюк и «Ифигения» оперэр. ИужькIэ Борис дзыхь къыхуащIащ американ композитор Митчелли и «Человек из Ламанчи» мюзиклыр. Куэд и уасэт дирижёр щIалэм а лэжьыгъэр къызэрыхуагъэфэщар. И стажировкэр и кIэм щынэблагъэм, Ленинград оперэмрэ балетымкIэ и Театр цIыкIум дирижёру щылэжьэну къыхуагъэлъэгъуащ.
Темыркъан зэкъуэшхэу Борис, Владимир, Юрэ сымэ
Борис Налшык къигъэзэжа нэужь Музыкэ театрым щигъэуващ Верди Джузеппе и «Травиата», Кальман Имре и «Сильва» опереттэхэр, Штраус Иоганн и «Летучая мышь», Асафьев Борис и «Бахчисарайский фонтан» балетыр, нэгъуэщIхэри.
ИужькIэ абы щIыналъэм и симфоние оркестрыр игъэлажьэу щIидзащ.Темыркъаным и япэ дирижёр лэжьыгъэр 1975 гъэм мэлыжьыхьым и 13-м ита концертым утыкум щигъэлъэгъуащ. Абы щигъэзэщIащ Чайковский Пётр и 5-нэ симфониер, Рахманинов Сергей фортепианэм папщIэ итха 2-нэ концертыр. УэрэджыIакIуэр пианисткэ цIэрыIуэ Махмудовэ Тамилэт. Концертым кърихьэлIахэм лэжьыгъэхэр щIэщыгъуэ ящыхъуащ.
Темыркъан Борис и симфоние концертхэм хэтт скрипкэм Iэзэ дыдэу еуэ Школьниковэ Нелли. КъищынэмыщIауэ, ар Урысейм и къалэ зэмылIэужьыгъуэхэм, Армением, Украинэм, нэгъуэщI республикэхэм я симфоние оркестрхэм я концертхэми ирагъэблагъэурэ ядэлэжьащ. Псом хуэмыдэу Новгород Ищхъэрэ къалэм и симфоние оркестрым и гъусэу игъэзэщIа, Скандинавие къэралхэм я композиторхэм я лэжьыгъэхэр а къалэм и щэнхабзэ гъащIэм щыщ Iуэхугъуэ нэхъыщхьэу къалъытащ. А концертым хэтащ Европэм и пианист нэхъ цIэрыIуэхэм ящыщ Керер Рудольф. Дирижёрым дунейпсо макъамэм и классик Сибелиус Ян и япэ симфониер зэригъэзэщIар хуабжьу къехъу-
лIауэ къалъытащ.
Дирижёр, композитор Iэзэ Темыркъан Борис и репертуарым хэтщ Европэ, урыс классикхэм, иджырей композиторхэм я IэдакъэщIэкI куэд. Темыркъаным Бетховенымрэ Шостаковичымрэ я симфоние псори егъэзащIэ. НэхъыфIу илъагъу лэжьыгъэхэм ящыщщ Прокофьев Сергей и 1-нэ, 5-нэ, 7-нэ симфониехэр. Борис и фIыгъэкIэ Налшык япэу щызэхахащ дунейпсо макъамэм и курыхыу къалъытэхэм ящыщ Верди Джузеппе и «Реквием», Моцарт Вольфганг и «Реквием» лэжьыгъэхэр.
Темыркъан Борис и концертхэм щигъэзэщIащ ди композитор цIэрыIуэхэу Балэ Мухьэдин, Къардэн Хьэсэн, ХьэIупэ ДжэбрэIил, Къэзан Аслъэнджэрий, Молэ Владимир, Даур Аслъэн сымэ, нэгъуэщIхэми я лэжьыгъэ купщIафIэхэр. Темыркъан Борис зи унафэщI оркестрым и концертхэр куэдым гунэс ящохъу, дэрэжэгъуэ къарет. Къэбэрдей-Балъкъэрым и композиторхэм я лэжьыгъэхэр зыхэт программэ абы зыбжанэрэ Черкесск, Мейкъуапэ, Карачаевск, Мэхъэчкъалэ, Минводы къалэхэм щигъэлъэгъуащ. Апхуэдэу ди компо-
зиторхэм я лэжьыгъэхэр абы утыку къыщрихьащ Москва и «Урысей», Композиторхэм я зэгухьэныгъэм, Чайковский Пётр и цIэр зезыхьэ концерт пэшхэм.
Лъэпкъ макъамэм и зыужьыныгъэм хэлъхьэныгъэфI хуищIащ унафэщI, къызэгъэпэщакIуэ IэкIуэлъакIуэ Темыркъан Борис. Абы и унафэм щIэт симфоние оркестрым хэтхэм адыгэ пшынэкIэ ягъэзэщIэну япэ лэжьыгъэхэр зэхилъхьащ абы. ЗэфIэкI зиIэ композиторым и лэжьыгъэхэм Къэбэрдей-Балъкъэрым щIэупщIэшхуэ щаIэщ. Абы итха макъамэхэр музыкэ еджапIэхэм, республикэм щекIуэкI концертхэм щагъэзащIэ. Иужьрей илъэсхэм Темыркъаным и унафэм щIэту Кавказ Ищхъэрэм и макъамэ фестиваль зыбжанэ екIуэкIащ. А щэнхабзэ зэхыхьэхэм Кавказ Ищхъэрэм и республикэхэм я композиторхэм я Iэдакъэ къыщIэкIа лэжьыгъэ 40-м щIигъу и оркестрым щигъэзэщIащ.
Макъамэм хуищIа хэлъхьэныгъэфIхэр къалъытэри, Темыркъан Борис КъБР-м и Къэрал саугъэтыр, «Лъэпкъ зэныбжьэгъугъэ» орденыр абы хуагъэфэщащ.
Ди гуапэщ Темыркъан Борис дирижёр гъуазджэм щиIэ зэфIэкIыр дяпэкIи мыкIуэщIыну, республикэм исхэр и лэжьыгъэ купщIафIэхэмкIэ игъэгуфIэну, узыншагъэ, ехъулIэныгъэ, дэрэжэгъуэ иIэну.
ТЕКIУЖЬ Заретэ.
